Izvršni odbor HNS-a je temeljem članka 43. i članka 44. st. 6. Statuta na prijedlog Komisije za ženski nogomet dana 26. 08. 2025. donio

PROPOZICIJE

natjecanja Druge Hrvatske nogometne lige za žene u natjecateljskoj godini 2025/2026.

**OPĆE ODREDBE:**

**Članak 1.**

Sudionici u natjecanju su sljedeći klubovi, razvrstani u dvije skupine:

Skupina A (središta jug, središte i zapad) Skupina B (središta sjever i istok)

SKUPINA „A“ SKUPINA „B“

1. ŽNK „DONAT“ Zadar 1. ŠNK „FRANKOPAN“ Sisak
2. NK „INKER“ Zaprešić 2. ŽNK „KOPRIVNICA“ Koprivnica
3. NK „KARLOVAC 1919“ Karlovac 3. ŽNK „MARSONIA“ Slavonski Brod
4. ŽNK „NERETVA“ Metković 4. ŽNK „LIO“ Osijek
5. ŽNK „PREGRADA“ Pregrada 5. ŽNK „SLAVONIJA“ Požega
6. ŽNK „RIJEKA“ Rijeka 6. NK „SESVETSKI KRALJEVEC“
7. ŽNK „SIGET“ Zagreb 7. ŽNK „VIŠNJEVAC“ Višnjevac
8. NK „SLOGA“ Mravinci 8. NK „VUKOVAR 1991“ Vukovar

**Članak 2.**

Natjecanje u skupinama odigrava se na slijedeći način:

- skupina A i skupina B – trokružno

Raspored utakmica unutar skupina određuje se ždrijebom natjecateljskih brojeva klubova uz primjenu “Bergerove tablice“.

Svaki klub Druge HNLŽ mora u imati minimalno jednu selekciju mladeži u redovitom natjecanju HNS-a ili ŽNS-a.

**Članak 3.**

Natjecanjem rukovodi HNS putem tijela natjecanja koje imenuje Izvršni odbor

**Članak 4.**

Kalendar natjecanja donosi Izvršni odbor HNS-a. Utvrđeni termini u Kalendaru natjecanja ne mogu se mijenjati osim u slučaju više sile. U tom slučaju tijelo koje rukovodi natjecanjem može izvršiti promjenu termina i satnice pojedine utakmice ili cijelog kola. Utakmice koje se igraju izvan utvrđenog kalendara mogu se igrati samo prije rasporedom i kalendarom utvrđenog termina sljedeće utakmice, uz odobrenje Povjerenika natjecanja. Sve se utakmice igraju u pravilu nedjeljom prema unaprijed prijavljenoj satnici.

**Članak 5.**

Organizaciju utakmice provode klubovi koji igraju na domaćem terenu i obvezni su brinuti o uspjehu organizacije utakmice. Klub domaćin isključivo je nadležan za red i sigurnost prije, tijekom i nakon utakmice i bit će pozvan na odgovornost zbog bilo kojeg incidenta, te može biti kažnjen u skladu sa odredbama Disciplinskog pravilnika HNS-a.

U slučaju nastanka štete, klub domaćin oslobađa Hrvatski nogometni savez svih zahtjeva za naknadu štete nastale organizacijom utakmice.

Nogometna rukovodstva sa sjedištem u mjestu odigravanja utakmica obvezna su pružiti svu neophodnu pomoć za uspješnu organizaciju utakmice.

**Članak 6.**

Svi klubovi obvezni su nastupiti u svojim najboljim sastavima. Klubovi u natjecanju Druge HNLŽ imaju pravo na izmjenu rasporeda odigravanja određenih prvenstvenih utakmica ukoliko daju najmanje dvije i više igračice u “A“, tri i više igračice u “U-19“ ili četiri i više igračica u „U-17“ reprezentaciju.

**Članak 7.**

Svi klubovi dužni su vodstvu natjecanja prije početka natjecanja, u pisanoj formi prijaviti osnovnu i rezervnu boju opreme u kojoj će se natjecati. Sve utakmice klub domaćin igra u svojoj osnovnoj boji, a gostujući se klub dužan tome prilagoditi.

Sve igračice koje nastupaju na utakmicama moraju na zadnjoj strani svojih dresova imati brojeve vidljive boje u odnosu boja dresa (od 1 do 99). propisane veličine (30x20 cm, debljine 5 cm) Brojevi na dresovima moraju se slagati s brojevima u zapisniku utakmice.

**Članak 8.**

Svi klubovi obvezni su prije početka natjecanja vodstvu natjecanja dostaviti ugovore o pravu korištenja igrališta na kojem će igrati prvenstvene utakmice. Gostujući klub je obvezan pravovremeno obavijestiti domaći klub o vremenu dolaska u mjesto, odnosno na igralište na kojem će se odigrati utakmica.

Ukoliko je sjedište gostujućeg kluba više od 100 km udaljeno od igrališta na kojem će se odigrati utakmica, klub domaćin utakmicu ne može zakazati prije 12,00 sati, osim uz pisanu suglasnost gostujućeg kluba. Klub domaćin obvezan je poduzeti sve potrebne mjere za sigurnost sudaca i delegata i gostujuće ekipe, za vrijeme odigravanja utakmice i sve do napuštanja igrališta i sportskog objekta.

Klub domaćin je obvezan na svim utakmicama osigurati medicinsko osoblje i adekvatno vozilo radi pružanja hitne medicinske pomoći koje mora biti u neposrednoj blizini igrališta i u slučaju potrebe obaviti prijevoz do zdravstvene ustanove.

Utakmica neće početi dok se ne utvrdi prisutnost službene osobe medicinske struke i vozila koji trebaju biti nazočni tijekom cijele utakmice.

Ukoliko nakon proteka 15 minuta od termina u kojem je utakmica trebala započeti ne budu prisutni osoba medicinske struke i vozilo, utakmica se neće igrati.

**TIJELA NATJECANJA**

**Članak 9.**

Tijela natjecanja su:

- Povjerenik za natjecanje ,

- Povjerenik za određivanje sudaca

- Disciplinski sudac,

- Komisija za žalbe.

**POVJERENIK ZA NATJECANJE**

**Članak 10.**

Povjerenik za natjecanje

- ima nadzor nad natjecanjem

- rukovodi natjecanjem u skladu s propozicijama natjecanja i ostalim pravilnicima koji se primjenjuju u natjecanju, odnosno odlukama IO HNS-a.

- registrira utakmice i rješava sve prigovore i žalbe na odigrane utakmice, u prvom stupnju,

- vodi tablicu natjecanja,

- utvrđuje satnicu, te odobrava promjenu termina i satnice natjecanja,

- prati i proučava sustav natjecanja i predlaže izmjene i dopune,

- određuje delegate na utakmicama te prati i analizira njihov rad

- obavlja i druge poslove koje mu povjeri Izvršni odbor HNS-a, te vodi i ažurira glasnik lige.

**POVJERENIK ZA ODREĐIVANJE SUDACA**

**Članak 11.**

Povjerenik za određivanje sudaca:

- priprema normativne akte i prijedlog odluka u svezi s natjecanjem iz sudačke problematike

- analizira zapisnike sa utakmica i izvješća o suđenju,

- pravi listu uspješnih suđenja

- podnosi prijave i sudjeluje u analizi materijala iz službenih prijava, prigovora i žalbi u

- svezi sa suđenjem, određuje suce sa liste sudaca

- obavlja i druge dužnosti koje mu povjere tijela HNS.

**DISCIPLINSKI SUDAC**

**Članak 12.**

Disciplinski sudac:

- rješava u prvom stupnju o svim prekršajima koje su učinili klubovi, njihove igračice, treneri, suci, delegati, i ostali nogometni djelatnici, a u skladu s Disciplinskim pravilnikom,

- vodi evidenciju javnih opomena

- pokreće disciplinski postupak osnovom prijava i izvješća,

- podnosi izvješće o svom radu najmanje dva puta godišnje,

- prati red tijeka natjecanja i ukoliko utvrdi nepoštivanje propisa i odluka, dužan je postupiti po službenoj dužnosti i zahtijevati poštivanje odluka i Pravilnika HNS-a.

**KOMISIJA ZA ŽALBE**

**Članak 13.**

Komisiju za žalbe čine osobe imenovane od strane I.O. HNS-a. Komisija za žalbe:

- rješava u drugom stupnju sve žalbe po Pravilniku o nogometnim natjecanjima, Disciplinskom pravilniku, Pravilniku o registraciji klubova i igrača, kao i po ostalim pravilnicima i odlukama HNS-a.

- odluke Komisije za žalbe su konačne.

**DELEGAT UTAKMICE**

**Članak 14.**

Za svaku prvenstvenu utakmicu Povjerenik za natjecanje određuje delegata koji zastupa rukovodstvo natjecanja te ima vrhovni nadzor na utakmici. Delegati se u pravilu određuju s lista delegata na kojoj se nalaze delegati koji obavljaju dužnost na utakmicama Supersport HNL, Supersport Prve ili Druge NL te Treće NL.

Delegat je dužan doći na igralište 60 minuta prije utakmice i održati sastanak sa predstavnicima klubova i službenim osobama.

Delegat je dužan, pomoću sportskih iskaznica ili na drugi način utvrđen Pravilnikom o nogometnim natjecanjima obaviti osobnu i pojedinačnu identifikaciju svih igračica prijavljenih za utakmicu. Delegat je također dužan provjeriti licencu trenera i u zapisnik upisati da li je trener pristan na utakmici.

Delegat je obvezan u COMET sustavu provjeriti ispravnost unosa podataka od strane predstavnika klubova o postavama ekipa i službenim osobama klubova, utvrditi identitet prijavljenih igračica i službenih osoba, dostaviti te popise sucima utakmice te da se s tim podacima upoznaju gledatelji putem razglasa te svi akreditirani predstavnici medija.

Po primjerak zapisnika sa utakmice delegat uručuje službenim predstavnicima klubova, odmah nakon zaključenja zapisnika.

Delegat je dužan primjerak zapisnika i izvješća delegata, putem elektronske pošte (maila) dostaviti u sjedište Povjerenika za natjecanje dan iza odigrane utakmice do 10,00 sati.

Delegat koji se u svezi sa obnašanjem svoje dužnosti nedovoljno zalaže i ne pridržava se, odnosno ne provodi zaključke, odluke ili koji pokaže nedovoljno poznavanje Pravila nogometne igre, biti će izostavljen jednom ili više određivanja, a protiv njega će se pokrenuti i stegovni postupak. Za utvrđivanje nepravilnosti odgovoran je Povjerenik za natjecanje.

Delegati HNL, Supersport HNL, Supersport Prve ili Druge NL te Treće NL koji su ujedno i delegati Druge HNLŽ, a koji se ne ponašaju na način opisan u stavku 8. ovog članka ili izbjegavaju dužnost delegata na utakmicama Druge HNLŽ bit će brisani s liste delegata Supersport HNL, Supersport Prve ili Druge NL te Treće NL.

Delegat je obvezan izvršiti i druge radnje koje mu u pismenoj formi povjeri Povjerenik za natjecanje. Ukoliko delegat nije prisutan na utakmici, sudac preuzima funkciju delegata utakmice.

Klub domaćin obvezan je delegatu utakmice pružiti svu neophodnu pomoć pri sastavljanju zapisnika.

**SUCI UTAKMICE:**

**Članak 15.**

Za sve prvenstvene utakmice suce određuje imenovani Povjerenik za suđenje Druge HNLŽ.

**Članak 16.**

Sudac je obvezan u zapisniku o odigranoj utakmici u Comet sustavu ovjeriti unesene podatke o rezultatu utakmice, strijelcima, zamjenama igračica, opomenutim i isključenim igračicama ili službenim osobama kao i unijeti eventualnu prijavu protiv neposrednih sudionika utakmice, gledatelja ili kluba za prekršaje učinjene prije, za vrijeme i poslije utakmice. U slučaju potrebe na zahtjev ovlaštenih tijela HNS-a treba dostaviti i dopunsko izvješće.

**Članak 17.**

Prvenstvene utakmice sude 3 (tri) nogometna suca (sutkinje) s "A" liste Supersport HNL, Supersport Prve ili Druge NL te Treće NL i prvog nižeg stupnja natjecanja.

Sutkinje koje igraju za neki od klubova Druge HNLŽ ne mogu se određivati za suđenje. Za suđenje utakmica u pravilu se određuju suci iz mjesta odigravanja utakmice.

Ako sudac koji je određen za suđenje utakmice ne dođe na igralište u određeno vrijeme za početak utakmice, klubovi će se pismeno sporazumjeti da utakmicu sudi jedan od nazočnih sudaca. U slučaju da klubovi ne postignu sporazum, delegat utakmice će odlučiti koji će od nazočnih sudaca suditi utakmicu. O tome će delegat sačiniti poseban zapisnik.

Suci su dužni pregledati teren u smislu PNI i ustanoviti njegovu sposobnost za igru. Ako sudac ustanovi da je teren nesposoban za igru i da se utakmica ne može igrati, dužan je svoju odluku priopćiti delegatu utakmice koji će o tome obavijestiti Povjerenika lige koji provodi natjecanje.

Sudac koji u svezi obavljanja dužnosti nedovoljno se zalaže ili se ne pridržava odluka ili uputa nadležnog organa i koji ne pokaže dovoljno poznavanje Pravila nogometne igre ili propisa HNS-a u svezi sa nogometnim natjecanjem biti će izostavljen s jednog ili više kola prvenstvenih utakmica, a u ponovljenom i težem slučaju pokrenut će se i disciplinski postupak.

**TRENERI**

**Članak 18.**

Na utakmicama Druge HNLŽ dužnost trenera može obavljati trener sa najmanje UEFA „B“ licencom ili licencom koja je u razini s UEFA B licencom ako ima dozvolu za rad u određenom klubu izdanu od strane nacionalnog instruktora za ženski nogomet, u skladu s odredbama Pravilnika o dozvolama za rad (licencama) nogometnih trenera, sportskih direktora i voditelja škola nogometa i te istu imati vidljivo istaknutu tijekom cijelog susreta.

Ako delegat ili sudac ustanove da osoba koja se predstavlja za trenera nema dozvolu za rad izdanu u skladu stavkom ovog članka neće mu dozvoliti ulaz u ograđeni dio igrališta predviđen za rezervne igrače i službene osobe. Licenca se izdaje za jednu natjecateljsku godinu, sukladno Pravilniku o dozvolama za rad nogometnih trenera.

Treneri ne mogu nastupati na prvenstvenim utakmicama svojih klubova kao igrači(ce) niti mogu nastupati za bilo koji klub u istom stupnju natjecanja.

Trener je obvezan prisustvovati utakmici koju igra momčad za koju je licenciran. Klub ne može licencirati pomoćnog trenera ukoliko nema licenciranog glavnog trenera.

**Delegat je obvezan upisati u zapisnik i izvještaj s utakmice ukoliko neka momčad nema licenciranog trenera, trener nije nazočan na utakmici ili ako isti utakmicu napusti prije završetka.**

Trenerske dozvole za rad (licence) izdaje nacionalni Instruktor za ženski nogomet.

**Članak 19.**

**PREDSTAVNIK KLUBA**

Svaki klub mora odrediti osobu koja će predstavljati klub na utakmici.

Predstavnik kluba na utakmici ima slijedeća prava i dužnosti:

- najmanje 60. minuta prije zakazanog početka utakmice javiti se delegatu i sucu utakmice, - prisustvovati sastanku službenih osoba utakmice radi provjere sportske opreme momčadi te provjere svih detalja oko organizacije utakmice,

- unijeti i ovjeriti popis svoje momčadi i službenih osoba na klupi u Comet sustav najkasnije 45. minuta prije početka utakmice,

- predati sportske iskaznice i licence službenih osoba te sudjelovati u utvrđivanju identiteta igračica i provjeri valjanosti licenci,

- za vrijeme odigravanja utakmice biti na klupi u zaštitnoj kabini radi pružanja pomoći sucima utakmice u pogledu otklanjanja eventualnih nedostataka koji su smetnja za normalno odigravanje utakmice,

- da obavlja sve druge poslove predviđene propisima HNS-a.

- Predstavnici klubova obvezni su 60 minuta prije početka utakmice u zapisnik utakmice u Comet sustavu unijeti i ovjeriti popis igračica koje će nastupiti na utakmici U slučaju da nakon prijave liste igračica dođe do ozljede, ozlijeđenu igračicu na zagrijavanju koja je u zapisnik o utakmici upisana među igračice koje trebaju započeti utakmicu, može zamijeniti bilo koja upisana zamjenska igračica. Službeni predstavnik kluba momčadi, čija se igračica ozlijedila, mora o tome obavijestiti delegata utakmice koji će potom obavijestiti suca i službenog predstavnika suparničke momčadi, te osigurati da se putem službenog razglasa o tome obavijeste sve osobe na stadionu.

Zamjenska igračica koja započinje utakmicu ne može se nadomjestiti drugom zamjenskom igračicom u Zapisniku o utakmici, a broj dozvoljenih zamjena tijekom igre ostaje nepromijenjen. Ozlijeđena igračica više nema pravo nastupa za svoju momčad u nastavku utakmice.

**ZAPISNIK UTAKMICE**

**Članak 20.**

Za sve prvenstvene utakmice obvezno je sastaviti zapisnik utakmice. Zapisnik utakmice sastavlja delegat utakmice odnosno sudac uz pomoć zapisničara kojeg osigurava klub domaćin.

Klub domaćin obvezan je osigurati neophodne tehničke uvjete i educiranu osobu za pisanje zapisnika i izvještaja utakmice u HNS aplikacijskom sustavu COMET HNS (http://comet.hns-cff.hr).

U slučaju nemogućnosti pisanja zapisnika u sustavu COMET HNS klub domaćin obvezan je delegatu utakmice staviti na raspolaganje dovoljan broj obrazaca zapisnika o odigravanju utakmice i osigurati da se zapisnik ispuni pisaćim strojem, kao i pružiti svu neophodnu pomoć pri sastavljanju zapisnika.

Ispravak podataka unesenih u zapisnik obavlja se po službenoj dužnosti, temeljem dopisa kluba upućenog Povjereniku za natjecanje protivničkom klubu. Dopis se šalje u roku od 48 sati po odigravanju utakmice. Ispravak se vrši prije odigravanja narednog kola, a o ispravci se moraju upoznati svi klubovi sudionici natjecanja.

**Članak 21.**

U natkrivenim kabinama, na klupama mogu sjediti za vrijeme utakmice:

- predstavnik kluba

- pričuvne igračice (do 7) u sportskoj opremi koje su upisane u zapisnik utakmice,

- licencirani trener i pomoćni trener

- licencirani liječnik, s dva do četiri označena nosača nosila,

- licencirani fizioterapeut

U igralištu s unutarnje strane, mogu se još nalaziti:

- dežurno vozilo hitne pomoći ili zamjensko vozilo

- dovoljan broj sakupljača lopti u športskoj opremi i različitoj po boji markera od momčadi

Klubovi su obvezni preko Povjerenika za natjecanje licencirati i barem po jednog predstavnika kluba, rukovoditelja osiguranja te medicinsko osoblje.

Za odigravanje utakmice klub domaćin dužan je osigurati tri (3) identične i ispravne lopte koje po svemu odgovaraju propisima.

U slučaju da se utakmicu igra na snijegom prekrivenom terenu domaćin je obvezan osigurati lopte koje su potpuno uočljive (crvene).

Igračica koja u tijeku utakmice bude isključena, mora odmah napustiti unutarnji dio nogometnog terena.

**PRAVO NASTUPA**

**Članak 22.**

Pravo nastupa imaju sve pravilno registrirane igračice koje su navršile 17 godina života i koje su stekle pravo nastupa na prvenstvenim utakmicama, temeljem odredbi Pravilnika o statusu igrača i registracijama HNS-a.

Iznimno na prvenstvenim utakmicama mogu nastupiti i igračice koje su navršile 16 godina života i imaju valjani specijalistički liječnički pregled. Sa specijalističkim liječničkim pregledom koji vrijedi šest mjeseci igračica može nastupati sve dok je na snazi i u slučaju da je rok valjanosti redovnog pregleda istekao. Na utakmicama Prve HNLŽ mogu nastupiti samo one igračice koje su proglašene zdravstveno sposobni. Rok valjanosti liječničkog pregleda vrijedi šest (6) mjeseci od dana obavljenog pregleda.

Klub za koji igračica nastupa obvezan je u sustav COMET upisati da je igračica liječnički pregledana i do kada vrijedi liječnički pregled (isto vrijedi i za specijalistički liječnički pregled). Ukoliko liječnik proglasi igračicu zdravstveno sposobnim za određeno vrijeme kraće od šest mjeseci, igračica može nastupati od dana upisa pregleda u sustav COMET do dana kada ističe određeno vrijeme upisa sposobnosti. Igračica koja nije liječnički pregledana, odnosno koja nije obavila liječnički pregled u određenom roku ili kojoj je od strane liječnika zabranjeno igranje, kao i igračica kojoj liječnički pregled nije upisan u sustav COMET, ne može nastupiti na prvenstvenoj utakmici.

Igračica koja ima pravo nastupa za selekcije kadetkinje i seniorki i nastupi u subotu za bilo koju selekciju (kadetkinje ili seniorke) minimalno jedno poluvrijeme i više sljedeći dan nema pravo nastupa za drugu selekciju svoga kluba.

Na prvenstvenim utakmicama nemaju pravo nastupa igračice koje se nalaze pod suspenzijom, kaznom zabrane igranja i automatskom kaznom zbog četiri opomene, odnosno igračice koje po posebnim propisima nemaju pravo nastupa. Automatsku kaznu zabrane igranja jedne prvenstvene utakmice nastalu zbog dobivene četiri (4) opomene, igračica izdržava na prvoj sljedećoj prvenstvenoj utakmici.

Disciplinski sudac putem Comet sustava obvezan je izvijestiti klub o igračicama koje su pod automatskom kaznom, a klubovi su obvezni Disciplinskog suca izvijestiti o broju opomena igračica koje se tijekom prvenstva registriraju za klub.

Na utakmicama Druge HNLŽ dozvoljen je nastup dvije (2) igračice sa stranim državljanstvom.

Stranim državljankama ne smatraju se igračice koje imaju dvojno državljanstvo od kojih je jedno hrvatsko te igračice državljanke država članica Europske unije i Europskog ekonomskog prostora.

**Članak 23.**

Predstavnici klubova obvezni su 60 minuta prije početka utakmice u zapisnik utakmice u Comet sustavu unijeti i ovjeriti popis igračica koje će nastupiti na utakmici U slučaju da nakon prijave liste igračica dođe do ozljede, ozlijeđenu igračicu na zagrijavanju koja je u zapisnik o utakmici upisana među igračice koje trebaju započeti utakmicu, može zamijeniti bilo koja upisana zamjenska igračica. Službeni predstavnik kluba momčadi, čija se igračica ozlijedila, mora o tome obavijestiti delegata utakmice koji će potom obavijestiti suca i službenog predstavnika suparničke momčadi, te osigurati da se putem službenog razglasa o tome obavijeste sve osobe na stadionu. Zamjenska igračica koja započinje utakmicu ne može se nadomjestiti drugom zamjenskom igračicom u Zapisniku o utakmici, a broj dozvoljenih zamjena tijekom igre ostaje nepromijenjen. Ozlijeđena igračica više nema pravo nastupa za svoju momčad u nastavku utakmice.

**DRESOVI**

**Članak 24.**

Momčadi na jednoj utakmici ne mogu nastupiti u dresovima iste ili slične boje.

Ako su dresovi iste ili slične boje, dresove će promijeniti gostujuća ekipa ukoliko domaća ekipa nastupa u dresovima svoje prijavljene boje.

U tom slučaju domaća ekipa dužna je posuditi dresove gostujućoj ekipi ako ih ova nema

Osam dana prije početka natjecanja ekipe su obvezne obavijestiti organ natjecanja u kojoj boji dresova će kao domaćin nastupati.

**NENASTUPANJA NA UTAKMICI STALNOG NATJECANJA**

**Članak 25.**

Ako u roku od 15 minuta od određenog vremena za početak utakmice ne nastupi jedna od ekipa s potrebnim brojem igračica, sudac će priopćiti kapetanu ekipe koja je nastupila da se utakmica neće odigrati i to će se unijeti u zapisnik utakmice.

Izuzetno, u slučaju da ekipa nije mogla nastupiti uslijed više sile, sudac će pričekati nešto više, ali će voditi računa o tome da se utakmica može završiti na vrijeme (mrak ili odigravanje još jedne utakmice na istom terenu)

Tijelo koje vodi natjecanje, registrirat će utakmicu po službenoj dužnosti sa 3-0 (par forfe) ukoliko utvrdi da je nedolazak na utakmicu neopravdan.

Klub koji ne pristupi odigravanju utakmice dužan je nadoknaditi štetu drugom klubu. Visinu štete, na osnovu dokumentiranog pismenog zahtjeva kluba koji je oštećen, utvrđuje tijelo koji vodi natjecanje.

**IGRAČICE, NAJMANJI BROJ I ZAMJENE**

**Članak 26.**

Utakmica može započeti ako ekipe imaju najmanje 7 igračica.

Igračice koji ne nastupe od početka utakmice mogu naknadno ući u igru sve do kraja utakmice, a na način predviđen Pravilima nogometne igre ukoliko su prije početka upisane u zapisnik kao igračice ili zamjenice. Na svim prvenstvenim utakmicama može biti imenovano do najviše sedam (7) zamjenskih igračica, koje može zamijeniti najviše pet (5) igračica, u maksimalno tri (3) navrata tijekom drugog poluvremena utakmice.

**Članak 27.**

Ako jedna momčad za vrijeme igre ostane s manje od 7 igračica sudac je dužan igru prekinuti a ukoliko momčad nije u mogućnosti da u roku od 5 minuta nastupi sa minimalnim brojem igračica, dužan je prekinuti utakmicu.

**ZABRANA NASTUPA ZBOG SUSPENZIJE I POSLJEDICE**

**Članak 28.**

Suspendirana ekipa, odnosno sve ekipe suspendiranog kluba ne mogu nastupiti na javnoj utakmici sve dok traje suspenzija.

Sve utakmice koje padaju u vrijeme suspenzije zbog neizvršavanja pravovaljanih odluka nadležnog tijela ili neizvršavanja nespornih obaveza nastalih iz natjecanja predviđenih propozicijama, registrirat će se sa 3-0 (par forfe) u korist suparničke ekipe.

Klubovi koji su u prethodnom kolu bili domaćini dužni su delegatu utakmice dokazati da su izvršili svoju obvezu prema službenim osobama. Ukoliko klub ne može dokazati, izmirenje obveza, delegat će dozvoliti nastup ekipi, ali je dužan to u zapisnik utakmice upisati, a disciplinski sudac će pokrenuti disciplinski postupak protiv kluba i izreći suspenziju na prvoj narednoj sjednici.

**REGISTRACIJA UTAKMICE**

**Članak 29.**

Ako na utakmicu nije uložena žalba, a ne postoje razlozi za registraciju utakmice po službenoj dužnosti sa 3-0 (par forfe) utakmica će se registrirati postignutim rezultatom.

Odigrane utakmice registrira Povjerenik lige u pravilu najkasnije u roku od 14 dana od dana njihovog odigravanja.

U slučaju da je na neku utakmicu uložena žalba, rok za registraciju utakmice produžava se do donošenja odluke o žalbi, odnosno do izvršenja te odluke. Jednom registrirana utakmica ne može biti poništena od strane Povjerenika lige, ako je odluka postala pravovaljana ili je u drugom stupnju donijeta odluka koja je konačna, osim u postupku predviđenom Pravilnikom o nogometnom natjecanjima.

**ŽALBE**

**Članak 30.**

Žalbe po svim osnovama moraju se brzojavno najaviti Povjereniku za natjecanje u roku od dva

(2) dana, a obrazloženje sa dokazom o uplaćenoj taksi ima se dostaviti u roku od tri (3) dana od odigravanja utakmice. Ukoliko rok za ulaganje žalbi ističe u nedjelju ili državni praznik, rok za ulaganje žalbi se produžuje za prvi radni dan.

Nepravovremeno najavljene ili nedovoljno taksirane žalbe biti će odbačene.

Pri ocjeni blagovremenosti žalbi, uzima se u obzir datum poštanskog žiga na preporučenom pismu, brzojavu, datum na pismu, odaslanom telefaksu ili datum na novčanoj uplatnici.

**Članak 31.**

Visinu takse na žalbu po svim osnovama, određuje Izvršni odbor HNS-a a objavljuje se u sl. glasilu.

**Članak 32.**

Odluke o podnijetim žalbama donose se najkasnije u roku od 14 dana od prijama žalbe.

**Članak 33.**

Žalbe na odluku Povjerenika lige u drugom stupnju podnose se Komisiji za žalbe u roku od 3 dana od datuma uručenja odluke.

Odluka u drugom stupnju mora biti donijeta u roku od 10 dana od prijama žalbe. Protiv odluke Komisije za žalbe, ne može se uložiti žalba.

**UTVRĐIVANJE PLASMANA**

**Članak 34.**

Klub Klub koji pobijedi na utakmici, osvaja tri boda, a kod neriješenog rezultata svaki klub osvaja po jedan bod.

Ako klubovi osvoje isti broj bodova odlučuje razlika između danih i primljenih zgoditaka. U slučaju iste gol razlike, bolje mjesto na tablici zauzima momčad koja je postigla više zgoditaka, a ako su postigli isti broj zgoditaka dijele mjesta koja im pripadaju.

Ako se radi o odlučivanju o prvaku, mjestu koje osigurava sudjelovanje u međunarodnim natjecanjima ili o prijelazu u niži rang natjecanja, u slučaju jednakog broja bodova nakon odigranog posljednjeg kola lige, plasman se utvrđuje na osnovu dodatne tablice od rezultata koje su u međusobnim utakmicama tijekom prvenstva postigli klubovi sa jednakim brojem bodova.

Plasman na dodatnoj pomoćnoj tablici utvrđuje se zbrojem osvojenih bodova.

Ako je zbroj bodova jednak, odlučuje razlika između danih i primljenih zgoditaka.

Ako se poredak klubova ne može utvrditi niti nakon primjene dodatne tablice, primijenit će s e kriterij bolje ukupne gol razlike između danih i primljenih zgoditaka iz svih utakmica koje su klubovi odigrali tijekom prvenstva.

Ako se ni na ovaj način ne može utvrditi plasman, poredak će se utvrditi na temelju fair-playa, odnosno prednost će imati klub koji ima ukupno manji broj opomena (žutih kartona) i isključenja tijekom cijelog prvenstva. Uračunavaju se sve opomene i isključenja osoba upisanih u zapisnik utakmice. Svaka opomena nosi jedan minus bod, a isključenje tri minus boda.

U slučaju da se niti na taj način ne može utvrditi plasman, pitanje pobjednika utvrdit će se ždrijebom koji će provesti Povjerenik za natjecanje.

Završnu tablicu proglašava Natjecateljska komisija HNS i utvrđuje predstavnike HNS za UEFA natjecanja.

**NAPREDOVANJE U MAGENTA PRVU HNLŽ**

**Članak 35.**

U natjecateljskoj godini 2026-27 Magenta Prva HNLŽ imat će 8 klubova sudionika koji u cijelosti ispunjavaju Odluku o kriterijima/uvjetima za nastup u Prvoj HNLŽ donesenu u kolovozu 2024. godine.

Posljednje plasirani klub iz lige za ostanak izravno ispada, a pretposljednji klub iz lige za ostanak igra kvalifikacije po dvostrukom kup sustavu s poraženim iz utakmica kvalifikacija prvaka skupina Druge HNLŽ. Prvaci skupina Druge HNLŽ igraju po dvostrukom kup sustavu kvalifikacije za plasman u Magenta Prvu HNLŽ. Pobjednik kvalifikacija ulazi u Magenta Prvu HNLŽ.

U Magenta Prvu HNLŽ ili kvalifikacije za popunu Magenta Prve HNLŽ može ući samo klub koji je u natjecateljskoj godini imao tri ekipe mladeži (početnice, pionirke i kadetkinje) u stalnom natjecanju na razini ŽNS-a, Središta ili Prve HNLŽ.

Posljednje plasirani klub Magenta Prve HNLŽ iz lige za ostanak izravno ispada, a pretposljednji klub iz lige za ostanak igra kvalifikacije po dvostrukom kup sustavu s poraženim iz utakmica kvalifikacija prvaka skupina Druge HNLŽ.

Prvaci skupina Druge HNLŽ (ili klubovi koji ostvare to pravo) igraju po dvostrukom kup sustavu kvalifikacije za plasman u Magenta Prvu HNLŽ. Pobjednik kvalifikacija ulazi u Magenta Prvu HNLŽ.

Kvalifikacije mogu igrati drugoplasirani ili trećeplasirani klubovi iz pojedine skupine Druge HNLŽ, ukoliko ispunjavaju uvjete iz stavka 4 ovog članka, a prvoplasirani klub iz te skupine Druge HNLŽ ne ispunjava osnovne uvjete za igranje Magenta Prvoj HNLŽ.

Ako se Druge HNLŽ formiraju na način da je u pojedinoj skupini Druge HNLŽ zastupljeno četiri nogometna središta, tada prvak te lige ulazi izravno u Magenta Prvu HNLŽ, a prvak skupine u kojoj je samo jedno središte i drugoplasirani klub iz lige u kojoj je četiri središta igraju kvalifikacije po dvostrukom kup sustavu. Pobjednik kvalifikacija igra dodatne kvalifikacije sa sedmoplasiranom momčadi Magenta Prve HNLŽ po dvostrukom kup sustavu za ulazak u Magenta Prvu HNLŽ.

Klub koji prvi puta (prva sezona) sudjeluje u određenoj skupini Druge HNLŽ nema pravo napredovanja u viši stupanj natjecanja bez obzira na ostvareni plasman na kraju natjecateljske godine.

**FINANCIJSKE ODREDBE**

**Članak 36.**

Klubovi prije početka svake natjecateljske sezone uplaćuju članarinu, a visinu iste određuje IO HNS-a.

Sve utakmice podliježu obaveznom plaćanju sljedećih troškova:

- sucima putne troškove i naknadu (taksu) za suđenje,

- delegatu utakmice putne troškove i naknadu (taksu) za obavljanje delegatske dužnosti.

**OSTALE ODREDBE**

**Članak 37.**

Prvenstvena utakmica traje 2x45 min s pauzom u poluvremenu do 15 minuta.

Prvenstvene utakmice mogu se igrati samo na terenu propisanih dimenzija, tj, najmanje veličine 100x64 m i koji je podoban za igru.

Samo u izuzetnim situacijama i izuzetno nepogodnog vremena utakmice se mogu igrati na terenu koji nije glavni, minimalnih *dimenzija* 90 x 60 metara, a što treba odobriti povjerenik za natjecanje.

Domaći je klub obvezan pripremiti teren tako da bude potpuno podoban za odigravanje utakmice.

Prvaku skupine dodijelit će se pehar za osvojeno prvo mjesto te 30 zlatnih medalja.

**Članak 38.**

Svaki klub koji sudjeluje u prvenstvu mora ispunjavati sljedeće uvjete:

- kvalitetan travnati teren odvojen od gledališta posebnom ogradom visine najmanje 1,60 m,

- najmanje dvije svlačionice za ekipe s kupaonicama s toplom i hladnom vodom i posebnu svlačionicu za suce, te odvojenu prostoriju za sastavljanje zapisnika,

- kupaonice s toplom vodom koje moraju biti odvojene, kao i sve ostale potrebne sanitarno- tehničke uređaje,

- zaštitne kabine za ekipe i odvojenu zaštitnu kabinu za delegata utakmice

- ugovor o korištenju igrališta s vlasnikom igrališta na kojem će nastupati kao domaćin koji traje najmanje do završetka natjecanja u Drugoj HNLŽ.

**Članak 39.**

Za sve što nije predviđeno ovim Propozicijama, vrijede odredbe Pravilnika o nogometnim natjecanjima i Disciplinskog pravilnika te ostalih propisa HNS-a.

**Članak 40.**

Za tumačenje ovih Propozicija nadležan je Izvršni odbor HNS-a, a u vremenu između sjednica Natjecateljska komisija HNS-a.

**Članak 41.**

Propozicije stupaju na snagu danom objave u službenom glasilu HNS-a.

Zagreb, 26. 08. 2025.

Predsjednik

Marijan Kustić, v.r.